SL Uradni list Evropske unije C 108/22

Objava zahtevka za spremembo v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2016/C 108/09)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„HUILE D’OLIVE DE HAUTE-PROVENCE“

EU št.: FR-PDO-0105-01340 – 27.5.2015

ZOP ( X ) ZGO ( )

1. Skupina vložnikov in pravni interes

Syndicat AOP Huile d’olive de Haute-Provence Chambre d’Agriculture Avenue Charles Richaud 04700 Oraison FRANCIJA Tel. +33 492305787 Faks +33 492787000 E-naslov: contact@aochuiledolive-hauteprovence.com

Poklicno združenje Syndicat AOP Huile d’olive de Haute-Provence, za katerega se uporablja spremenjeni zakon z dne 21. marca 1884, sestavljajo pridelovalci oljk in predelovalci (približno 400 subjektov) ter ima pravni interes za vložitev zahtevka.

2. Država članica ali tretja država

Francija

3. Postavka v specifikaciji proizvoda, na katero se sprememba nanaša

— ☐ Ime proizvoda — ☒ Opis proizvoda — ☒ Geografsko območje — ☒ Dokazilo o poreklu — ☒ Metoda proizvodnje — ☐ Povezava — ☒ Označevanje — ☒ Drugo [nadzor, kontaktni podatki pristojnih organov in nadzornih organov, povezava]

4. Vrsta sprememb

— ☒ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012. — ☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

5. Spremembe

Opis proizvoda

Opis proizvoda je bil pregledan in dopolnjen, da bi se podrobneje opredelile posebnosti proizvoda ter njegove analitične in senzorične značilnosti:

— podrobneje je opredeljena barva oljčnega olja (rumen videz z zelenimi odtenki, ki postopno izginjajo), da se pojasni, da lahko zelena barva olja sčasoma zbledi, zlasti zaradi razgradnje klorofilnih pigmentov, ki jih vsebuje olje,

— zaradi čim boljšega ohranjanja kakovosti oljčnega olja je bila najvišja vsebnost prostih maščobnih kislin znižana na 0,8 g/100 g namesto 1 g/100 g. Fizikalno-kemijske analize, opravljene v okviru nadzora označbe porekla, so pokazale, da olja ne presegajo te stopnje,

— na podlagi senzoričnih preizkusov, ki sta jih opravila skupina vložnikov in Centre Technique de l’Olivier (CTO), so podrobno opredeljene aromatične značilnosti: pri vonju je pojasnjeno, da so lahko prevladujoče arome kombinirane ali samostojne. Dodane so arome banane, sveže pokošene trave in svežih mandljev, arome hruške pa so črtane. Pri okusu je pojasnjeno, da prevladujejo okusi surove artičoke, dodani pa so drugotni okusi, ki so kombinirani ali samostojni, in sicer banane, trave, jabolka, svežih mandljev,

— opredeljeni sta stopnji grenkosti (≥ 1 na lestvici Mednarodnega sveta za oljke (COI)) in pikantnosti (≥ 2 na lestvici COI), ki sta vključeni v specifikacijo. Uporabljata se pred prvim trženjem, s tem pa so podrobneje opredeljeni prvotno navedeni pojmi pikantnosti ter „blagosti“ in „rahle grenkosti“.

Poleg tega je bilo zaradi ohranjanja kakovosti za potrošnike peroksidno število s prvotnih 20 miliekvivalentov znižano na največ 15 miliekvivalentov kisikovega peroksida na kilogram oljčnega olja.

Omejitev za indeks K270 je bila črtana, ker je ta parameter močno odvisen od kislosti in peroksidnega števila. Njegovo črtanje ne vpliva na kakovost in posebnosti oljčnega olja, dokler sta opredeljeni najvišji dovoljeni vrednosti kislosti in peroksidnega števila.

Navedba, da je olje „deviško“, je črtana, saj je ta lastnost odvisna izključno od analitskih značilnosti olja, olje pa lahko spada v kategorijo „deviško“ ali „ekstra deviško“.

Geografsko območje

Meje geografskega območja označbe niso bile spremenjene, bile pa so podrobneje opredeljene. Ta podrobnejša opredelitev zajema navedbo izčrpnega seznama občin, ki so vključene na geografsko območje (v enotnem dokumentu so bile občine združene po kantonih, kjer je bilo to mogoče).

V specifikaciji so bili v skladu z novimi nacionalnimi postopki določeni še načini za identifikacijo parcel.

Poleg tega so bile jasno navedene faze, ki morajo potekati na geografskem območju označbe: „vsi postopki od pridelave oljk do priprave oljčnega olja potekajo znotraj geografskega območja“.

Dokazilo o poreklu

Ob upoštevanju sprememb nacionalnih zakonov in drugih predpisov je bila postavka „Dokazila o poreklu proizvoda z geografskega območja“ spremenjena ter odslej združuje izključno deklarativne obveznosti in vodenje registrov v zvezi s sledljivostjo proizvoda in spremljanjem proizvodnih razmer. Vključeno je bilo tudi sklicevanje na podrobna pravila o nadzoru. Vse navedbe v zvezi z zgodovino in slovesom proizvoda, ki so bile prvotno vključene v to postavko specifikacije, so bile črtane.

Metoda proizvodnje

— Uvodni stavek „Olje je treba pridobivati iz oljk, obranih v opredeljenih oljčnih nasadih na opredeljenem območju proizvodnje. Merila za identifikacijo parcel izključujejo območja, ki niso primerna za kakovostno oljarstvo,“ je bil črtan iz te postavke specifikacije, ker je bil postopek identifikacije parcel opredeljen v postavki „Geografsko območje“ iste specifikaciji.

— Dovoljene sorte: pojma „glavna sorta“ in „stranske sorte“ sta črtana, ker so določeni najmanjši ali največji deleži prisotnosti različnih sort. Poleg tega sta določena največji delež (5 %) prisotnosti tako imenovanih „opraševalnih“ sort in način njihove zasaditve (razpršeno na zadevni parceli), kar prispeva k zagotavljanju želenega sortnega porekla oljčnega olja. Da bi se preprečile kakršne koli interpretacije pri nadzoru, je določen tudi način ocenjevanja skladnosti zasaditve sort na kmetijskem gospodarstvu glede na določene deleže: „skladnost zasaditve sort se oceni na vseh parcelah, na katerih se prideluje označba porekla, razen kar zadeva opraševalne sorte, za katere se delež oceni na vsaki zadevni parceli“. Prav tako je pojasnjeno, da so med prvotno navedenimi sortami sorte colombale, estoublaisse, filaïre, grappier in rosée-du-Mont-d’Or del tako imenovanih „starih krajevnih“ sort, ker so se sadile pred zmrzaljo leta 1956, vendar zajemajo znatno število dreves znotraj območja proizvodnje.

— Sorta aglandau: rok, določen v letu 2014 in prvotno naveden v povzetku in specifikaciji za dosego minimalnega deleža 80 % glavne sorte, je črtan, ker je bil dosežen.

— Gostota zasaditve: prvotna določba „vsako steblo mora imeti na voljo najmanj 24 kvadratnih metrov površine“ je bila pojasnjena in dopolnjena, da bi se preprečila kakršna koli dvoumnost in olajšal nadzor. Tako je izraz „steblo“ nadomeščen s pravilnejšim izrazom „drevo“, podrobno so določena pravila za izračun gostote („površina se dobi s pomnožitvijo dveh razdalj med vrstama in razmika med drevesi“), zlasti pri tako imenovanih „terasastih“ nasadih (pri najmanjši razdalji med drevesi se upošteva višina terase), uvedena pa je tudi najmanjša razdalja med drevesi (4 metre).

— Vmesni sadež: uvedena je prepoved vmesnega posevka v oljčnih nasadih z ZOP, da se prepreči konkurenca z oljčnimi drevesi, zlasti ko so drevesa še mlada. So pa po krajevnih običajih v nasadu dovoljena razpršena sadna drevesa, za katera velja, da ne škodijo končni kakovosti proizvoda, če njihovo število ne presega 5 % števila dreves na zadevni parceli.

— Obrezovanje: zaradi upoštevanja dobrih praks obrezovanja je določeno, da se obrezane veje odstranijo iz oljčnih nasadov pred naslednjim obiranjem, dodana pa je možnost njihovega drobljenja na kraju samem.

— Namakanje: končni datum namakanja, ki je bil prvotno določen z datumom zorenja vsake sorte, je nadomeščen s fiksnim datumom, tj. 30. septembrom, da se olajša izvajanje nadzora.

— Godnost dreves za proizvodnjo olja: zaradi jasnejšega besedila je določeno, da se starost, ko so drevesa godna za proizvodnjo olja, določena na 5 let, razume „po zasaditvi drevesa na parceli“ (opredeljena parcela označbe porekla).

— Donos: natančno je bil določen način izračuna donosa, da bi se izognili vsakršni interpretaciji. Tako je navedeno, da se donos izračuna glede na „obrani pridelek“ (in ne celotni pridelek drevesa, ki vključuje oljke, ki so padle na tla in niso bile pobrane, za katere se ne more uporabiti označba porekla), „ne glede na to, za kaj so oljke namenjene,“ in „v povprečju“ glede na kmetijska gospodarstva.

— Obiranje: vključene so različne določbe o obiranju: pravila o začetku in koncu sezone obiranja, ki omogočajo zagotoviti, da se oljke obirajo ob želeni zadostni zrelosti, dovoljene tehnike obiranja (odobreni mehanski postopki obiranja, prepoved uporabe tako imenovanih „stalnih“ mrež), ki omogočajo ohranjanje krajevnih običajev, ki prispevajo k proizvodnji kakovostnega oljčnega olja iz zdravih oljk, ki ohranjajo svojo neoporečnost.

— Zrelost in zdravstvena ustreznost uporabljenih oljk ter dobavni roki: da bi se zagotovile posebnosti proizvoda, ki so med drugim povezane z zrelostjo obranih oljk, je podrobno določena stopnja zrelosti uporabljenih oljk glede na tradicionalno obdobje obiranja oljk v Haute-Provence: serije vsebujejo največ 30 % črnih oljk. Določba v zvezi z zdravostjo uporabljenih oljk je dopolnjena z opredelitvijo najvišjih deležev oljk z napakami: „Skupni delež črvivih oljk, oljk, poškodovanih zaradi pikov žuželk ali zmrzali, ali oljk, ki jih je prizadelo rjavenje, je manjši od 10 % števila oljk v vsaki uporabljeni seriji. Za plesnive ali fermentirane oljke se ne more uporabiti zaščitena označba porekla.“ Namen te določbe je pojasniti pojem „zdravih oljk“, da se dodatno zagotovi končna kakovost proizvoda. Čas med „obiranjem in dostavo“ ter med „obiranjem in stiskanjem“ je bil skrajšan na največ tri oziroma šest dni namesto štirih oziroma sedmih dni, da bi se upoštevale sedanje prakse, ki prispevajo k proizvodnji kakovostnega olja.

— Pridobivanje olja: zaradi upoštevanja sprememb predpisov v zvezi z navedbo „hladnega stiskanja“ je najvišja dovoljena temperatura oljčne drozge znižana s 30 °C na 27 °C (na vseh stopnjah predelovalne verige). Navedeni so dovoljeni postopki in obdelave („dovoljena ni nikakršna obdelava pred ekstrakcijo, razen izpiranja in razkoščičenja, in po ekstrakciji, razen dekantiranja, centrifugiranja in filtriranja“), s čimer je pojasnjena možnost razkoščičenja oljk pred ekstrakcijo olja. Pojasnjeno je, da „Huile d’olive de Haute-Provence“ izvira iz mešanice sort v istih deležih, kot so opredeljeni v oljčnih nasadih. Dovoljena je proizvodnja enosortnega olja iz sorte aglandau.

Označevanje

Navedbe na etiketi, značilne za označbo, so bile usklajene z Uredbo (EU) št. 1151/2012. Simbol ZOP Evropske unije in navedba „zaščitena označba porekla“ sta navedena kot obvezni navedbi pri označevanju proizvodov z označbo porekla „Huile d’olive de Haute-Provence“.

Drugo: nadzor, posodobitev kontaktnih podatkov nadzornih organov in skupine ter povezava

— Ob upoštevanju sprememb nacionalnih zakonov in drugih predpisov je postavka „Nacionalne zahteve“ predstavljena v obliki razpredelnice z glavnimi točkami, ki jih je treba preveriti, referenčnimi vrednostmi in metodo ocenjevanja.

— Postavki „Napotitve v zvezi z nadzornimi organi“ in „Pristojna služba države članice“: ime in kontaktni podatki uradnih nadzornih organov in skupine so bili posodobljeni.

— Povezava: elementi, povezani z zgodovino označbe, ki so bili črtani iz postavke „Dokazilo o poreklu“, so delno povzeti v postavki „Povezava z geografskim območjem“, ki je sicer preoblikovana tako, da so dodatno pojasnjene posebnosti geografskega območja in proizvoda ter vzročna povezava med njimi.

ENOTNI DOKUMENT

„HUILE D’OLIVE DE HAUTE-PROVENCE“

EU št.: FR-PDO-0105-01340 – 27.5.2015

ZOP ( X ) ZGO ( )

1. Ime

„Huile d’olive de Haute-Provence“

2. Država članica ali tretja država

Francija

3. Opis kmetijskega proizvoda ali živila

3.1 Vrsta proizvoda

Skupina 1.5 Olja in masti (maslo, margarina, olje itn.)

3.2 Opis proizvoda, za katerega se uporablja ime iz točke 1

„Huile d’olive de Haute-Provence“ je oljčno olje, za katero so značilni:

— rumen videz z zelenimi odtenki, ki postopno izginjajo,

— izrazit vonj, pri katerem v kombinaciji ali samostojno prevladujejo arome surove artičoke, jabolk, banane, sveže pokošene trave, svežih mandljev,

— izbran okus, pri katerem prevladujejo okusi surove artičoke, ki jih v kombinaciji ali samostojno dopolnjujejo drugotni okusi banane, trave, jabolk, svežih mandljev.

Pred prvim trženjem je pikantnost večja ali enaka 2, grenkost pa večja ali enaka 1 na organoleptični lestvici Mednarodnega sveta za oljke (COI).

Vsebnost prostih maščobnih kislin, izraženih kot oleinska kislina, je največ 0,8 grama na 100 gramov oljčnega olja. Peroksidno število je ob prvemu trženju olja omejeno na 15 miliekvivalentov kisikovega peroksida za 1 kg oljčnega olja.

3.3 Krma (samo za proizvode živalskega izvora) in surovine (samo za predelane proizvode)

Olje „Huile d’olive de Haute-Provence“ se pridobiva iz oljk ali olj iz naslednjih sort:

— aglandau (80 do 100 %);

— picholine, bouteillan, tanche in starih krajevnih sort (sort, ki so se sadile pred zmrzaljo leta 1956 in zajemajo znatno število dreves znotraj območja proizvodnje) (0 do 20 %).

3.4 Posebne faze proizvodnje, ki jih je treba izvajati na opredeljenem geografskem območju

Vsi postopki od pridelave oljk do priprave oljčnega olja potekajo znotraj opredeljenega geografskega območja.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6 Posebna pravila za označevanje proizvoda, za katerega se uporablja registrirano ime

Etiketa olja z označbo porekla „Huile d’olive de Haute-Provence“ vsebuje:

— ime označbe „Huile d’olive de Haute-Provence“ in navedbo „zaščitena označba porekla“. Ti navedbi sta v istem vidnem polju na isti etiketi. Napisani sta z vidnimi, čitljivimi, neizbrisljivimi in dovolj velikimi črkami, da izstopata s podlage, na katero sta natisnjeni, zato da se jasno ločita od vseh drugih napisanih podatkov in risb,

— simbol ZOP Evropske unije.

4. Jedrnata opredelitev geografskega območja

Geografsko območje obsega ozemlje naslednjih občin:

departma Alpes-de-Haute-Provence:

— občine Digne-les-Bains, Entrepierres, Revest-des-Brousses, Simiane-la-Rotonde, Sisteron,

— občine kantonov Digne-les-Bains-Ouest, razen občin Le Castellard-Mélan, Hautes-Duyes in Thoard, Forcalquier, Manosque-Sud-Est, Manosque-Nord, Manosque-Sud-Ouest, Les Mées, Mézel, razen občine Majastres, Moustiers-Sainte-Marie, razen občine La Palud-sur-Verdon, Peyruis, Reillanne, Riez, Saint-Etienne-les-Orgues, razen občin Lardiers in Saint-Etienne-les-Orgues, Valensole, Volonne,

departma Bouches-du-Rhône: Jouques, Saint-Paul-lès-Durance,

departma Var: Ginasservis, Rians, Saint-Julien, Vinon-sur-Verdon,

departma Vaucluse: La Bastide-des-Jourdans, Beaumont-de-Pertuis, Grambois, Mirabeau, Peypin-d’Aigues, Vitrolles-en-Lubéron.

5. Povezava z geografskim območjem

Posebnosti geografskega območja

Glavni značilnosti geografskega območja označbe sta na eni strani geografska enotnost, ki jo tvori Vallée de la Durance, in na drugi strani njegova nadmorska višina (400 do 750 m).

Tlom na geografskem območju je skupno to, da so bogata s kamenčki (oligocenski konglomerati, prodovina, oglati in ploščati delci, pogosto sestavljeni iz zmrzalnih preperin) in da vsebujejo apnenec (vsa tla so karbonatna).

Haute-Provence ima provansalsko sredozemsko podnebje s celinskim vplivom, za katero so značilna vroča in suha poletja, pa tudi zimske in nočne temperature, ki so včasih precej pod lediščem, zelo velike letne temperaturne razlike (povprečno med 17 °C in 18 °C) ter velike dnevne temperaturne razlike in temperaturne inverzije.

Gojenje oljk v Alpes-de-Haute-Provence je omenjeno že v srednjem veku. Najbolj se je razširilo v obdobju med 18. in 19. stoletjem, v katerem se bolj uspešno kot prej upira hudim zmrzalim.

Človek je skozi stoletja znal izbirati sorte, ki so najbolj prilagojene lokalnemu podnebju, zlasti aglandau, ki je postala prevladujoča sorta. Oljke se gojijo na urejenih terasah (zaporedje skoraj vzporednih parcel, ločenih s podpornimi zidovi iz suhih kamnov, brez veziva, ki omogočajo izravnavo naravne nagnjenosti terena). Oljke se tradicionalno obirajo precej zelene novembra v razmeroma kratkem obdobju, ki traja največ 55 dni, na celotnem geografskem območju.

Oljčno olje „Huile d’olive de Haute-Provence“ je zaradi svojega slovesa in lastnosti zelo cenjeno pri potrošnikih. Njegova kakovost je že zelo dolgo priznana, olje pa redno prejema nagrade na različnih tekmovanjih na lokalni, regionalni ali nacionalni ravni.

Posebnosti proizvoda

Posebnosti olja „Huile d’olive de Haute-Provence“ izhajajo predvsem iz prevladujoče uporabe sorte aglandau, ki predstavlja od 80 do 100 % sort, ki sestavljajo olje. Tako pridobljeno olje ima dobro sestavo, je fino in bogato z aromami surove artičoke, jabolk, banane, sveže pokošene trave in svežih mandljev. Na splošno je izrazita pikantnost večja od grenkosti, njegova rumena barva z zelenimi odtenki pa je značilna, zlasti na začetku tržnega leta.

Vzročna povezava

Zaradi reliefa, ki ga določa nadmorska višina geografskega območja, in značilnosti sredozemskega podnebja s celinskim vplivom na tem območju se oljke gojijo predvsem na terasah. Podporni zidovi teras, narejeni iz suhih kamnov, omogočajo odvodnjavanje tal v vlažnem obdobju, pa tudi njihovo oskrbo z vodo v sušnem obdobju (s kondenzacijo vlage v okoliškem zraku ponoči). S svojo zmožnostjo skladiščenja sončne energije uravnavajo temperaturo, s čimer zaščitijo obiranje ob prvem mrazu ter trajnost oljčnih dreves, ki jo včasih ogrožajo najhladnejša obdobja na geografskem območju, ki so navadno v februarju. Tla, bogata s kamenčki, karbonatna, s fino peščeno-ilovnato ali ilovnato-peščeno sestavo, značilna za geografsko območje, so še posebno ugodna za gojenje oljk, ki dobro uspevajo na zračnih in odcednih tleh. Kombinacija značilnosti tal in podnebja je skozi stoletja vplivala na izbiro sort, pri kateri se je uveljavila sorta aglandau. Kljub svoji pozni zrelosti so namreč plodovi sorte aglandau, ki se obirajo novembra, dobro odporni proti zmrzalim, ki nastopijo, ko je obiranje v polnem teku. Izjemno hude zmrzali, ki se pojavijo dvakrat ali trikrat v stoletju, so postopno zagotovile uspeh sorte aglandau. Ta sorta je prisotna skoraj povsod v Provansi, močno prevladujoča pa je le v Haute-Provence.

Prisotnost sorte aglandau v oljčnih nasadih in v sestavi olja, v katerem predstavlja najmanj 80 % prisotnih sort, odločilno vpliva na značilnosti olja, zaradi nje pa se močno razlikuje od drugih olj. Plod te sorte ima namreč kljub svojemu poznemu zorenju ob obiranju majhno vsebnost vode in koncentracijo olja, ki mu zagotavljata dobro odpornost proti prvim jesenskim zmrzalim, ki ne spremenijo kakovosti olja. Vendar se oljke oberejo pred hudimi zmrzalmi, ki se najpogosteje pojavijo v zadnjih dveh tednih decembra. Zaradi tega je delež še zelenih oljk pri obiranju pogosto velik. Klorofil, ki ga vsebuje in je topen v maščobi, daje olju v prvih tednih po njegovi pridelavi njegove značilne zelene odtenke. Olje sčasoma postopno izgubi te zelene odtenke, ne da bi se spremenile njegove organoleptične lastnosti, nato pa se kažejo zlati odtenki. Klorofilni pigmenti se namreč zaradi učinka svetlobe razgradijo. Olja so bogata tudi s polifenoli, ki so dejavniki pikantnosti in grenkosti ter med drugim zagotavljajo dobro ohranjanje teh olj skozi čas.

Sklic na objavo specifikacije

(drugi pododstavek člena 6(1) te uredbe)

https://info.agriculture.gouv.fr/gedei/site/bo-agri/document_administratif-5703c586-9a23-41bb-8b07-0b449c7ecead

(1) UL L 343, 14.12.2012, str. 1.